ORDE do 9 de novembro de 2005 pola que se clasifica de interese social a Fundación Ceo para el Desarrrollo Empresarial.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/11/2005

Visto o expediente de clasificación da Fundación Ceo para el Desarrollo Empresarial, con domicilio en Ourense.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Ceo para el Desarrollo Empresarial foi constituída en escritura pública outorgada en Ourense o día vinte e seis de xullo de dous mil cinco, ante o notario Daniel Balboa Fernández co número de protocolo mil catrocentos noventa e cinco por Francisco Rodríguez García, na súa condición de presidente, en nome e representación da entidade Confederación Empresarial de Ourense.
3. A fundación ten como obxecto, segundo establece o artigo seis dos estatutos, fomentar a economía social, desenvolvendo actividades destinadas á creación de emprego, promover a innovación das empresas, fomentando a modernización das estruturas produtivas das empresas e a prestación de servizos e auxilios necesarios para fomentar a mellora da súa xestión, e organización, facilitando o acceso ás novas ferramentas de xestión e formando e reciclando os seus traballadores. Actividades enmarcadas dentro do propósito de colaborar no desenvolvemento económico e no progreso e cohesión sociais mediante o fomento, promoción e asistencia da iniciativa privada empresarial.
4. O padroado da fundación estará integrado por Francisco Rodríguez García como presidente, Manuel Rodríguez de la Fuente, Emilio López Fernández, Santiago José María Melo Moreno, e Flora Castro González como vicepresidentes, Carlos Luís Abella García como tesoureiro, Emilio Pedro González Iglesias como contador, e Juan José Molinos Casal como secretario general.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza, proposta de clasificación como de interese social da Fundación Ceo para el Desarrollo Empresarial, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Traballo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do
protectorado das fundacións de interese galego, corresponde a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 8 de novembro de 2005.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación Ceo para el Desarrollo Empresarial adscribíndoa á Consellería de Traballo que exercerá plenamente o protectorado sobre ela.
Santiago de Compostela, 9 de novembro de 2005.
José Luis Méndez Romeu
Conselleiro de Presidencia, Administracións
Públicas e Xustiza